b"\n_START_ARTICLE_\nPere Cendra\n_START_SECTION_\nVeneraci\xc3\xb3\n_START_PARAGRAPH_\nVa ser sebollit al convent dominic\xc3\xa0 de Santa Caterina de Barcelona i el 1250, en fer-se la nova esgl\xc3\xa9sia, les restes foren traslladades a un sepulcre de pedra tallat amb episodis dels seus miracles, aixecat sobre quatre columnes de jaspi. Aviat tingueren lloc miracles i guaricions que s'atribu\xc3\xafren a la intercessi\xc3\xb3 del frare, que fou popularment venerat. El 1598 se'n va obrir la tomba i les rel\xc3\xadquies que se'n tragueren van \xc3\xa9sser venerades pel rei Felip III d'Espanya i Margarida d'\xc3\x80ustria el 1599, en una visita que feren, juntament amb la infanta Isabel Clara Eug\xc3\xa8nia d'Espanya i l'arxiduc Albert VII d'\xc3\x80ustria._NEWLINE_Va \xc3\xa9sser venerat i qualificat de beat i benaventurat, tot i que mai no va \xc3\xa9sser oficialment beatificat. El culte p\xc3\xbablic va tenir lloc fins al 1835, quan el convent fou clausurat i enderrocat, i les rel\xc3\xadquies i el sepulcre se'n perderen. En santorals dels segles XIX i comen\xc3\xa7ament del segle XX apareix com a \xc2\xabbeat Pere Cendra, dominic\xc2\xbb amb festivitat el 8 de juliol."